家僮來持雙井芽數數飲之輒成詩以示同舍
作者：黄庶
朝代：宋

paragraphs: 我疑醇醲千古味，寂寞散在山茶枝。
雙井名入天下耳，建溪春色無光輝。
吾鄉茶友若敵國，糞土尺璧珍刀圭。
嗟予奔走車馬迹，塵埃荆棘生喉頤。
煮雲爲腴不可見，青泉綠樹應相嗤。
長鬚前日千里至，百芽包裹林巖姿。
開緘春風若滿手，喜氣收拾人恐知。
江南陽和夜欲試，小齋獨與清風期。
石鼎泉甘火齊得，混沌不死元氣肥。
詩書坐對爲客主，一啜已見沆瀣醨。
通宵安穩睡物外，家夢欲遣不肯歸。
不信試來與君飲，洗出正性還肝脾。